ഹോട്ടലുകളില് ഇരുത്തിഭക്ഷണം നല്കാന് അനുവദിക്കണം ഹോട്ടലുകളില് ഇരുത്തിഭക്ഷണം നല്കാന് അനുവദിക്കണംതലശ്ശേരി: ലോക്ഡൗണ് ഇളവില് മറ്റു വ്യാപാര സ്ഥാപനങ്ങള് നിയന്ത്രണ വിധേയമായി തുറന്ന് പ്രവര്ത്തിക്കുന്ന സാഹചര്യത്തില് ഹോട്ടലുകളിലും റസ്റ്റാറന്റുകളിലും മാത്രം കടുത്ത നിയന്ത്രണങ്ങള് അടിച്ചേല്പിക്കുന്നത് നീതീകരിക്കാനാവില്ലെന്ന് കേരള ഹോട്ടല് ആന്ഡ് റസ്റ്റാറന്റ് അസോസിയേഷന് ജില്ല പ്രസിഡന്റ് കെ. അച്യുതന് വാര്ത്തസമ്മേളനത്തില് പറഞ്ഞു. ഹോട്ടല് മേഖല കനത്ത പ്രതിസന്ധി നേരിടുകയാണ്. അന്യായമായ ജി.എസ്.ടി ചുമത്തലും പ്രകൃതിദുരന്തങ്ങളും കോവിഡ് ഭീതിയും കാരണം ഹോട്ടലുകളുടെ നിലനില്പുതന്നെ അപകടത്തിലാണ്. പാചകവാതകത്തിന്റെ വിലക്കയറ്റം താങ്ങാനാവാത്തതാണ്. പ്രയാസപ്പെടുന്ന ഹോട്ടല് ഉടമകളെ സഹായിക്കാന് സര്ക്കാര് തയാറാവണം. എല്ലാ ഹോട്ടലുകളിലും കോവിഡ് ചട്ടം പാലിച്ച് ആളുകളെ കയറ്റാനും ഇരുത്തി ഭക്ഷണം നല്കാനും അനുവദിക്കണം. പ്രശ്നങ്ങളും പ്രയാസങ്ങളും ചൂണ്ടിക്കാട്ടി കെ.എച്ച്.ആര്.എയുടെ ആഹ്വാന പ്രകാരം കേരളത്തിലെ മുഴുവന് തദ്ദേശ സ്വയംഭരണ സ്ഥാപനങ്ങള്ക്ക് മുന്നിലും ഹോട്ടലുടമകള് പ്രകടനവും ധര്ണയും നടത്തിവരുകയാണ്. തലശ്ശേരി നഗരസഭ ഓഫിസിന് മുന്നില് തിങ്കളാഴ്ച ധര്ണ സംഘടിപ്പിക്കുമെന്നും അദ്ദേഹം അറിയിച്ചു. ജില്ല വര്ക്കിങ് പ്രസിഡന്റ് കെ.പി. ഷാജി, ജില്ല കമ്മിറ്റിയംഗം നാസര് മാടോള് എന്നിവരും വാര്ത്തസമ്മേളനത്തില് പങ്കെടുത്തു.